Javaslat A TANÁCS HATÁROZATA a Rotterdami Egyezmény III. mellékletének módosítására irányuló javaslatok tekintetében az Európai Unió nevében képviselendő álláspont meghatározásáról /* COM/2014/0746 final - 2014/0356 (NLE) */





INDOKOLÁS 1. A JAVASLAT HÁTTERE Az Élelmezési és Mezőgazdasági Szervezet (FAO) és az ENSZ Környezetvédelmi Programja (UNEP) égisze alatt 1998 márciusában befejeződtek a tárgyalások a nemzetközi kereskedelemben forgalmazott egyes veszélyes vegyi anyagok és peszticidek előzetes tájékoztatáson alapuló jóváhagyási eljárásáról szóló egyezménnyel kapcsolatban. Az egyezményt 1998 szeptemberében, a rotterdami miniszteri szintű diplomáciai konferencián nyitották meg aláírásra. A dokumentumot a Közösség 1998. szeptember 11-én írta alá. A Rotterdami Egyezmény komoly előrelépést jelent egyes veszélyes vegyi anyagok, köztük a növényvédő szerek nemzetközi szintű szabályozásában. Az egyezmény célja, hogy – az emberi egészség és a környezet lehetséges káros hatásokkal szembeni védelme, valamint az ilyen anyagok környezetvédelmi szempontból megfelelő felhasználásához való hozzájárulás érdekében – előmozdítsa az érintett vegyi anyagok nemzetközi kereskedelmében a felek közötti felelősségmegosztást és együttműködési törekvéseket. Az Unió az egyezményt a veszélyes vegyi anyagok kiviteléről és behozataláról szóló, 2012. július 4-i 649/2012/EU európai parlamenti és tanácsi rendelettel[1] hajtotta végre. Az egyezménynek az Európai Közösség nevében való jóváhagyásáról a Tanács 2006. szeptember 25-i 2006/730/EK határozatában[2] döntött. Az egyezmény 2004. február 24-én lépett hatályba. Az egyezmény részes felei konferenciájának hetedik ülésére Genfben, 2015. május 4. és 15. között kerül sor. Az Unión kívül huszonhét uniós tagállam is részes fele az egyezménynek. A részes felek konferenciájának alárendelt Vegyianyag-felülvizsgáló Bizottság ajánlásai nyomán várható, hogy a részes felek konferenciája határozni fog újabb vegyi anyagoknak az egyezmény III. mellékletébe való felvételéről, és ezáltal az előzetes tájékoztatáson alapuló jóváhagyási eljárás hatálya alá vonásáról. A Vegyianyag-felülvizsgáló Bizottság által a Rotterdami Egyezmény III. mellékletébe való felvételre javasolt vegyi anyagok, vagyis: a krizotil-azbeszt, a metamidofosz, a triklórfon, a fention (640 g hatóanyag/l vagy annál nagyobb igen kis mennyiségű anyagot tartalmazó készítmények), valamint az olyan folyékony készítmények (emulgeálható koncentrátumok és oldható koncentrátumok), amelyek 276 g/l vagy ennél nagyobb koncentrációban tartalmaznak parakvát-dikloridot, azaz melyek parakvátion-koncentrációja legalább 200 g/l , az uniós jog értelmében már jelenleg is az egyezményben meghatározottakhoz hasonló kiviteli korlátozások alá esnek. A Bizottság ezért azt javasolja, hogy a Tanács határozzon az egyezmény részes felei konferenciájának hetedik ülésén az egyezmény III. mellékletét érintő módosításoknak az Unió nevében való támogatásáról. 2014/0356 (NLE) Javaslat A TANÁCS HATÁROZATA a Rotterdami Egyezmény III. mellékletének módosítására irányuló javaslatok tekintetében az Európai Unió nevében képviselendő álláspont meghatározásáról AZ EURÓPAI UNIÓ TANÁCSA, tekintettel az Európai Unió működéséről szóló szerződésre és különösen annak 192. cikke (1) bekezdésére és 207. cikkére, összefüggésben 218. cikkének (9) bekezdésével, tekintettel az Európai Bizottság javaslatára, mivel: (1) Az Európai Unió megerősítette a nemzetközi kereskedelemben forgalmazott egyes veszélyes vegyi anyagok és peszticidek előzetes tájékoztatáson alapuló jóváhagyási eljárásáról szóló Rotterdami Egyezményt (a továbbiakban: a Rotterdami Egyezmény)[3]. (2) A Rotterdami Egyezményt a veszélyes vegyi anyagok kiviteléről és behozataláról szóló, 2012. július 4-i 649/2012/EU európai parlamenti és tanácsi rendelet[4] hajtotta végre az Európai Unió jogában. (3) Annak biztosítása érdekében, hogy az importáló országok részesülhessenek a Rotterdami Egyezmény nyújtotta védelemben, szükséges és helyénvaló támogatni a Vegyianyag-felülvizsgáló Bizottság által megfogalmazott, a következő anyagoknak a Rotterdami Egyezmény III. mellékletébe történő felvételére irányuló ajánlást: krizotil-azbeszt, metamidofosz, triklórfon, fention (640 g hatóanyag/l vagy annál nagyobb arányú igen kis mennyiségű anyagot tartalmazó készítmények), valamint olyan folyékony készítmények (emulgeálható koncentrátumok és oldható koncentrátumok), amelyek 276 g/l vagy ennél nagyobb koncentrációban tartalmaznak parakvát-dikloridot, ami 200 g/l vagy ennél nagyobb parakvátion-koncentrációnak felel meg. Ezek a vegyi anyagok már most is tilalom vagy szigorú korlátozás alá esnek az Unióban, következésképpen olyan kiviteli előírások vonatkoznak rájuk, amelyek túlmutatnak a Rotterdami Egyezményben előírt követelményeken. (4) A Rotterdami Egyezmény részes felei konferenciájának hetedik ülése előreláthatólag határozni fog a III. melléklet javasolt módosításáról. Célszerű, hogy az Unió támogassa ezeket a módosításokat. ELFOGADTA EZT A HATÁROZATOT: Egyetlen cikk A Rotterdami Egyezmény részes felei konferenciájának hetedik ülésén az Európai Unió támogatja a következő anyagoknak a Rotterdami Egyezmény III. mellékletébe történő felvételét célzó módosítások elfogadását: krizotil-azbeszt, metamidofosz, triklórfon, fention (640 g hatóanyag/l vagy annál nagyobb arányú igen kis mennyiségű anyagot tartalmazó készítmények), valamint olyan folyékony készítmények (emulgeálható koncentrátumok és oldható koncentrátumok), amelyek 276 g/l vagy ennél nagyobb koncentrációban tartalmaznak parakvát-dikloridot, ami 200 g/l vagy ennél nagyobb parakvátion-koncentrációnak felel meg. A részes felek konferenciájának határozattervezetén végzett kismértékű változásokat az EU-nak a találkozón résztvevő képviselői a Tanács további határozata nélkül is elfogadhatják. Kelt Brüsszelben, -án/-én. a Tanács részéről az elnök [1] HL L 201., 2012.7.27., 60. o. [2] HL L 299., 2006.10.28., 23. o. [3] HL L 299., 2006.10.28., 23. o. [4] HL L 201., 2012.7.27., 60. o.